C 312/160
SL
Uradni list Evropske unije
1.9.2023
(19)
Pričakuje se, da bodo na saldo sektorja država v letu 2023 še naprej vplivali fiskalni ukrepi, sprejeti za ublažitev gospodarskega in socialnega učinka zvišanja cen energije.
Ti vključujejo ukrepe, podaljšane od leta 2022, in sicer zlasti subvencije za javna podjetja za izgube, nastale zaradi kapic na cene energije za gospodinjstva, in sheme podpore za energetsko intenzivna podjetja.
Stroški navedenih ukrepov se še naprej delno izravnajo z davki na nepričakovane dobičke dobaviteljev energije.
Glede na spomladansko napoved Komisije 2023 naj bi neto prora­ čunski stroški podpornih ukrepov v letu 2023 znašali 1,2 % BDP (10).
Zdi se, da ukrepi v letu 2023 niso usmerjeni v najranljivejša gospodinjstva ali podjetja, večina pa jih ne ohranja v celoti cenovnega signala za zmanjšanje povpraševanja po energiji in povečanje energetske učinkovitosti.
Zato ni ciljno usmerjenih podpornih ukrepov, ki bi se upoštevali pri oceni skladnosti s Priporočilom Sveta z dne 12. julija 2022 (11).
(20)
V svojem priporočilu je Svet 12. julija 2022 Madžarski priporočil, naj ukrepa tako, da v letu 2023 zagotovi, da bo rast nacionalno financiranih tekočih primarnih odhodkov v skladu s splošno nevtralno naravnanostjo politike (12), ob upoštevanju nadaljnje začasne in ciljno usmerjene podpore gospodinjstvom in podjetjem, ki so najbolj ranljiva za povišanja cen energije, ter ljudem, ki bežijo iz Ukrajine.
Madžarska bi morala biti pripravljena prilagoditi trenutno porabo spreminjajočim se razmeram.
Madžarski je bilo priporočeno tudi, naj razširi javne naložbe za zeleni in digitalni prehod ter energetsko varnost, ob upoštevanju pobude REPowerEU, med drugim tudi z uporabo mehanizma in drugih sredstev Unije.
(21)
V letu 2023 naj bi bila fiskalna naravnanost glede na spomladansko napoved Komisije 2023 restriktivna (+ 4,2 % BDP) ob visoki inflaciji.
To sledi ekspanzivni fiskalni naravnanosti v letu 2022 (– 0,4 % BDP).
Rast nacionalno financiranih tekočih primarnih odhodkov (brez diskrecijskih ukrepov na strani prihodkov) naj bi imela v letu 2023 restriktiven učinek na fiskalno naravnanost v višini 2,2 % BDP, Napovedana rast nacionalno financiranih tekočih primarnih odhodkov je torej v skladu s Priporočilom Sveta z dne 12. julija 2022.
Odhodki, ki se financirajo z nepovratnimi sredstvi iz mehanizma in drugimi sredstvi Unije, naj bi v letu 2023 znašali 2,3 % BDP, restriktiven učinek nacionalno financiranih naložb na fiskalno naravnanost pa naj bi znašal 0,6 odstotne točke (13).
Zato Madžarska načrtuje financiranje dodatnih naložb prek mehanizma in drugih sredstev Unije, čeprav naj se nacionalno financirane naložbe ne bi ohranile.
Načrtuje financiranje javnih naložb za zeleni in digitalni prehod in za energetsko varnost, na primer za razvoj elektroenergetskega omrežja, posodobitev primestnih železnic, podporo za uporabo stanovanjskih sončnih panelov, zagotovitev prenosnih računalnikov učiteljem in dijakom v nižjih in višjih srednjih šolah in ukrepe na področju digitalizacije v zdravstvu, ki se financirajo iz mehanizma in drugih sredstev Unije.
(22)
Glede na konvergenčni program za leto 2023 naj bi se primanjkljaj sektorja država v letu 2024 zmanjšal na 2,9 % BDP.
Zmanjšanje v letu 2024 odraža predvsem znatno zmanjšanje porabe sektorja država kot deleža BDP, zlasti za bruto investicije v osnovna sredstva, vmesno potrošnjo in sredstva za zaposlene.
Glede na konvergenčni program za leto 2023 se pričakuje, da se bo dolg sektorja država kot odstotek BDP konec leta 2024 zmanjšal na 66,7 %.
Na podlagi ukrepov politike, znanih na presečni datum napovedi, spomladanska napoved Komisije 2023 v letu 2024 predvideva javnofinančni primanjkljaj v višini 4,4 % BDP.
To je več kot primanjkljaj, predviden v konvergenčnem programu za leto 2023, predvsem zaradi večjih predvidenih odhodkov za bruto investicije v osnovna sredstva v skladu z nedavnimi trendi in večje vmesne potrošnje zaradi dolgotrajnih inflacijskih pritiskov.
Spomladanska napoved Komisije 2023 predvideva večji dolg sektorja država kot odstotek BDP, in sicer v višini 71,1 % BDP konec leta 2024.
(10) Podatki predstavljajo raven letnih proračunskih stroškov navedenih ukrepov, vključno s tekočimi prihodki in odhodki ter po potrebi ukrepi v zvezi z naložbami v osnovna sredstva.
(11) Priporočilo Sveta z dne 12. julija 2022 v zvezi z nacionalnim reformnim programom Madžarske za leto 2022 in mnenje Sveta o konvergenčnem programu Madžarske za leto 2022 (UL C 334, 1.9.2022, str. 136).
(12) Glede na spomladansko napoved Komisije iz leta 2023 je srednjeročna (10-letna povprečna) potencialna rast BDP Madžarske, ki se uporablja za merjenje fiskalne naravnanosti, nominalno ocenjena na 16,6 %.
(13) Druge nacionalno financirane naložbe v osnovna sredstva naj bi imele restriktiven učinek v višini 2,2 odstotne točke BDP.
Velik upad drugih naložb v osnovna sredstva v letu 2023 je povezan z velikim učinkom nakupa zalog plina s strani posebnega subjekta, razvrščenega v sektor država, v letu 2022.